  Виталий Пронин Кӧснунал. Вуи, лэся, Зар-Медло гуртам! Туж мӧзми. Анай-атаеным быдэс толэзь ӧй ни адскылы угось! Озьы ке но дорам соку ик ӧй пыры, песянае доры туж шаплы вамыштӥ. Песянае огназ вылымтэ - эшеныз Василиса Егоровна Рычковаен.Василиса Егоровнаез пичи дырысеным ик тодӥсько ини. Кезьыт тол ӝытъёсы песяйёсы доры кунояны поталлякуз, шып кариськыса кылзӥськисько вал пересьёслэсь мудрон вераськемзэс. Нош гужем, пичи ведра ке но кутыса, эмезяны, борыяны, губияны сьӧразы улляськылӥ. Озьы ке но, быдэ вуыса гинэ, валай: та кышномурт - дуно шыкыс кадь, пушказ пӧртэм тунсыко визь-нодъёс, тодон-валанъёс но улонэз радъян дэмланъёсыз люкамын. Куд-ог дыръя, ымез усьтыса ик, кылзоно Василиса бабушлэсь серемес верамъёссэ, нодъямзэ.* * *Василиса Егоровналэн улон сюресэз кутскиз 1927-тӥ арын 20-тӥ шуркынмонэ.- Шуныт дӥськутмы ӧй вал, соин ик толалтэ школае туж кынмыса ветлылӥм. Кезьыт тӧллэсь ватскон понна анаелэн шуныт кышетэныз шобырскисько, тыбыр сьӧрам адями султэ - озьы, ог-огмес ӟыгыртыса, школаозь вамышъяськом вал, - тодаз вае песянай.Но дышетскыны кема ӧз пӧрмы. Семьяын коньдон уг окмы, анай-атайлы юрттоно. Вылаз ик, 1941-тӥ арын война кутскиз - нылашлы колхоз уже кыткиськоно луиз. Нош 15 арес тырмемез бере Василиса Егоровнаез Ижевск-Балезино чугун сюрес лэсьтонэ келязы.- Нырысетӥ арнязэ кызьы но озьы ужаны чидамы ик. Милемлы, пинал адямиослы, отын туж секыт потӥз. Пегӟыны малпамы. Тулыс вал соку. Ми нӧдэтӥ, нюкысь туж зол бызись тудвуэтӥ потыны малпамы. Пегӟыны ӧм быгатэ - берытсконо луиз. Туж бадӟымесь писпуосты выжыеныз порылӥмы, чарпа копаллямы. Аслэсьтыд пландэ быдэстӥд ке, выльзэ кутскы яке мукет бригадалы юртты. Тэйёсын курадӟим: векчи пуртэн со тэйёсты ог-огмылэсь виылӥськом вал. Мукет колхозъёсысь бригадаос сиён-юонтэк туж курадӟылӥзы, соосын ӵошатыса, ми умойгес улӥмы: колхозмы пызь, кеньыр ысъялляз…Берло Василиса Егоровна трос аръёс ӵоже колхозын ужаз.* * *Василиса Егоровналэн киосыз зарни. Чебер пӧзьёс но шуныт носкиос керттэм сяна, со вала, кызьы кут кутано, дэра, выж лёгет куоно… Со гинэ мар ай?! Песянай вань улонэз ӵоже сапег гындылӥз!- Сапег гындон - со туж нӧд уж. Но потэ-а тынад, уг-а, улон ачиз косэ. Семьямы понна туж секыт аръёс вал: коркамы сутскиз, тол матэктэ ини, нош шуныт дӥськут ӧвӧл. Маиса нылы пичи на. Малпаськыса-малпаськыса солы гын сапег гындоно кариськи. Ыж гонэз туги, вӧлдӥ, нош кызьы погыльтоно, уг валаськы. Со пумысен Костя Гирыш, Корепанов Григорий Константинович бускеле дӥне потай, ужамзэ синйылтӥ но, дорам бертыса, ваньзэ со кадь ик лэсьтыны выри. Семьяе гольык пыд медаз ветлы шуыса гинэ, кык куз гындӥ. Нырысетӥ гын сапег кузъёсы чебересь ӧз пӧрмылэ, но гуртамы со вакытэ ужез быдэсъясьёс сокем ик трос ӧй вал. Соин ик, вылды, кузь-а, вакчи-а сӧзыез, чебер-а, шуш-а пӧрме, бускельёс гындыны косылӥзы. Берло тау карыса ӧжыт коньдонме но сётъялляны кутскизы. Соин ик, вылды, сапег гындон ужме ӧй кушты, гулбечын, корка медаз курмы шуыса, ӝытъёсы-уйёсы гындӥськыса улӥ.Берло Василиса Егоровна та ужлы аслэсьтыз пизэ Василиез но мынэсьтым песятайме Жуйков Василий Серафимовичез дышетӥз. Песятае нимаз пичи гинэ корка пуктӥз, гужем отын мушкаса улӥз, нош тол ӝытъёсы кык Васяос но Василиса песянай отын сапег гындӥзы. Мыным ужамзы шоры учкыны туж тунсыко вал, паймымон потылӥз тӥрлыксы. Олокӧня пӧртэм кабъёс: нунылы кадез но, туж таза воргоронлы но, аспӧртэмлыко ыж гон мерттан весъёс, гирькаос - мынам, пинал муртлэн, соосты адӟыса, синъёсы ик љуазы - сокем кутылэм, шудэм потэ вал!* * *85 аресъем Василиса Егоровна - шудо кышномурт. Солэн 3 нылпиез, 7 внукез но 10 правнукез. Ваньзы сое туж гажало, нуныяса «бабушка Василиса» нимало. Вань нылпиосыз пӧлысь висъяме потэ правнуксэ - Захар Рычковез. Та пияш Зар-Медло школаын 3-тӥ классын дышетске, озьы ке но малпанъёсыз солэн быдэ вуэм адямилэн кадесь ини. Синъёсаз учкиськод ке, одно ик валаськод: Захар - туж визьмо пияш. Пичи дырысеныз ик со умой лыдӟиськыны но лыдъяськыны дышиз, компьютерез аслэсьтыз вить чиньыоссэ сямен ик ӟеч тодэ. Василий песятаезлэн юбилеяз ваньзэсты паймытӥз: туж бадӟым ӟечкылан кылбур лыдӟиз но гитараен шудӥз.* * *Ӧй малпалля, та ӝыт сокем тунсыко ортчоз шуыса! Оскисько, тазьы вераськыса трос пол пукыломы на ай, Василиса песянайлы трос юанъёс сёто на.Анастасия Тутаева Теги: Дэбес Песянайлэннуналыз  